
Yn yr ail ran o’r aseiniad hon, canolbwyntir ar un agwedd benodol o’r Cynllun Datblygu Ysgol (CDY) i’w gwella. Yr agwedd a chanolbwyntir arni yw llais y disgybl, sydd ar ‘wraidd ethos a phrosesau’r ysgol gyfan, gan gynnwys Anghenion Dysgu Ychwanegol (ADY), y Cyngor Ysgol, a chynllunio ar draws yr unedau’ (Ysgol A, CDY, 2019). Ethos a phrif flaenoriaeth yr ysgol hon yw maeth, a rhoddir yr ysgol pwyslais ar ddefnyddio amrywiaeth o strategaethau i weithredu’r weledigaeth yma ar draws yr ysgol gyfan, ac i ddod i wraidd i anawsterau’r disgyblion.
Caiff yr ysgol o dan sylw ei leoli yng nghanol yr Awdurdod Addysg Leol yn Sir Castell-nedd Port Talbot, y sir dlotaf yng Nghymru. Mae gan yr ysgol ‘312 o ddisgyblion ar y gofrestr, a 72 o blant oed meithrin rhan amser’, gyda 14 o ddosbarthiadau gwahanol yn yr ysgol (Estyn, 2016, t.1). Daw 72% o’r disgyblion o aelwyd Saesneg, gydag ychydig iawn o ddisgyblion o gefndir ethnig. Mae 11% o ddisgyblion yr ysgol yn derbyn prydau ysgol am ddim (Estyn, 2016), sydd yn is na’r cyfartaledd cenedlaethol o 17.3% (Llywodraeth Cymru, 2020). Dengys ystadegau Estyn o 2016 bod tua 11% ar gofrestr yr ysgol ag anghenion dysgu ychwanegol, a neb â datganiad, ond does dim ystadegau diweddaraf o’r ysgol. Gweler atodiad A ar gyfer siartiau cylch o’r ystadegau yma.
Bwriad cynllun datblygu ysgol yw gwella agweddau penodol o’r ysgol er mwyn gwella safonau addysgu (Llywodraeth Cymru, 2014). Mae’r CDY yn cynnwys ‘hunanwerthuso a wna ysgol o’i pherfformiad ei hun ynghyd â data cyd-destunol, a bydd yn cynnwys blaenoriaethau gwella’r ysgol yn ogystal â thargedau tymor byr a thymor hwy’ (Llywodraeth Cymru, 2014, t.3). Rhanna Hanover Research (2014) mai lleihau’r gwagle rhwng perfformiad presennol ysgol a gwir botensial yr ysgol yw bwriad y CDY. Mae CDY yn dangos blaenoriaethau i’w datblygu, sy’n cynnwys datblygu a gwella rhifedd, llythrennedd, a ‘lleihau effaith tlodi ar gyrhaeddiad addysgol’ (Llywodraeth Cymru, 2014, t.3). Noda’r CDY sut mae’r ysgol yn bwriadu cyrraedd y targedau a gosodwyd, gan nodi unrhyw hyfforddiant i staff fydd angen i alluogi hyn (Llywodraeth Cymru, 2014). Dylai’r ysgol gael gweledigaeth glir o sut i gyrraedd y targedau yma er mwyn sicrhau cynnydd (Estyn, 2016). Wrth greu’r CDY, mae’r pennaeth yn cydweithio gyda staff yr ysgol a’r corff llywodraethu, ac yn cyfiawnhau’r ‘camau a’r strategaethau sydd eu hangen i sicrhau gwelliant’ (Llywodraeth Cymru, 2016, t.6). Mynega Estyn (2016, t.3) bod gan y pennaeth, staff a’r corff llywodraethu cyfrifoldeb o sicrhau gwelliant i’r ysgol, a nodir bod ‘arweinwyr da yn cydnabod yr angen i addasu eu harddulliau arweinyddiaeth a mabwysiadu strategaethau gwahanol yn unol â sefyllfa’r ysgol ar ei thaith wella’.  Cyn cyhoeddi’r CDY, dylai’r pennaeth cysylltu â’r rhieni, corff llywodraethol, a’r disgyblion (Llywodraeth Cymru, 2016). Pwysleisia Llywodraeth Cymru (2014, t.3) dylai’r CDY fod yn ‘ddogfen hygyrch’ a’i ‘defnyddio fel man cyfeirio cyffredin i’r holl staff a’r llywodraethwyr wrth fyfyrio ar eu gwaith a’i wella’, yn amlygu dylai pob aelod o staff yr ysgol bod yn ymwybodol o’r targedau sydd yn y CDY a’i gweithredu arnynt. Yn yr un modd, dywed Demetriou a Kyriakides (2012) mae hunan fyfyrio yn y CDY yn allweddol er mwyn sicrhau llwyddiant dysgwyr.
[bookmark: _Hlk71538373]Yn ogystal, atgyfnertha Llywodraeth Cymru (2016, t.5) bod angen i’r CDY dangos sut fydd yr ysgol am geisio cynnwys y gymuned a theuluoedd er mwyn ‘cyrraedd ei thargedau ar gyfer gwella’. Dengys bod sawl fudd o gynnwys y gymuned a theuluoedd ym mywyd ysgol, trwy ‘gwella presenoldeb, gwella ymddygiad dysgwyr, gwella cyrhaeddiad dysgwyr, cyfoethogi’r cwricwlwm, dod ag adnoddau gwerthfawr i’r ysgol, a chryfhau’r ysgol’ (Llywodraeth Cymru, 2016, t.9). I’r gwrthwyneb, noda Llywodraeth Cymru (2016) bod creu cysylltiadau gyda theuluoedd medru bod yn her i arweinwyr ysgol, gan fod rhieni neu ofalwyr medru bod yn amharod i gyfrannu at fywyd ysgol eu plant, yn enwedig teuluoedd incwm isel. Ond er hyn, atega Llywodraeth Cymru (2016) mai plant mwyaf difreintiedig sydd yn buddio mwy o gael y bartneriaeth hon rhwng yr ysgol a’r cartref.
Wrth ddarllen ac adolygu cynllun datblygu’r ysgol hon, penderfynir canolbwyntio ar sut mae’r ysgol wedi datblygu eu blaenoriaeth o ‘llais y disgybl’ (Ysgol A, CDY, 2019). Nodir yn nisgrifiad o’r flaenoriaeth hon yn fras ei bod am ganolbwyntio ar brosesau’r ysgol gyfan o ran llais y disgybl, gan gynnwys y ddarpariaeth ar gyfer Anghenion Dysgu Ychwanegol (ADY), y Cyngor Ysgol, a chynllunio ar draws yr unedau.
Diffinia Harries (Llywodraeth Cymru, dim dyddiad, t.9) cyfranogiad disgyblion fel yr hawl i ‘fod yn rhan o wneud penderfyniadau, cynllunio ac adolygu unrhyw bolisi a all effeithio’ ar ddisgyblion, ac ychwanegir eu bod yn ‘cael llais, cael dewis’. Pwysleisir Mentally Healthy Schools (dim dyddiad) bod llais y disgybl yn meddwl cymryd dynesfa ysgol gyfan wrth wrando ar a gwerthfawrogi safbwyntiau, dymuniadau a phrofiadau pob disgybl. Nodir bod ymglymu barn plant a phobl ifanc yn eu haddysg medru gwneud gwelliant sylweddol yn safon eu dysgu, a sicrhau cynhwysiad. Dylai’r disgyblion teimlo bod eu llais yn rhan bwysig o fywyd yr ysgol, a dylent deimlo’n ddiogel wrth rannu’r wybodaeth hon (Mentally Healthy Schools, dim dyddiad). Yn ogystal, maent fedru gwella ymddygiad disgyblion a gwella eu hagwedd tuag at ddysgu (Estyn, 2020).
Atgyfnertha UNICEF (1992) pwysigrwydd llais y disgybl yn Erthygl 12, sy’n rhannu bod ‘gan blant yr hawl i ddweud eu barn ynghylch yr hyn a ddylai ddigwydd pan fo oedolion yn gwneud penderfyniadau sy’n effeithio arnyn nhw, ac i’w barn gael ei hystyried’. Gwelir enghraifft dda o hyn yn Ysgol Gynradd Glan Usk lle mae ‘ystafelloedd dosbarth yn cynnwys Wal Ddysgu i bob disgybl, yn amlygu cynllunio gan y plant, eu medrau a’u syniadau ar gyfer gwersi. Mae gan bob disgybl lais amlwg wrth lywio’r cwricwlwm ac mae eu cyfraniadau’n cael eu gwerthfawrogi’. Datblygodd hyn disgyblion ‘hyderus sy’n arwain eu dysgu’u hunain yn effeithiol’ (Estyn, 2018).
Amlyga Donaldson yn yr adroddiad ‘Dyfodol Llwyddiannus’ (2015) pwysigrwydd a pherthnasedd cynnwys llais y disgybl wrth gychwyn ar y Cwricwlwm i Gymru 2022. Wrth drafod y Maes Dysgu a Phrofiad ‘Ieithoedd, Llythrennedd a Chyfathrebu’, a’i chysylltu gyda’r diben o fod yn ‘unigolion iach hyderus’, dywed dylai disgyblion ‘cyfleu eu meddyliau, eu barn a’u teimladau’n sensitif a chymryd rhan yn hyderus mewn gwahanol gyd-destunau cymdeithasol’ (2015, t.42). Cysylltir llais y dysgwyr yn ogystal gyda’r ‘sgiliau ehangach’ yng Nghymru, sef ‘creadigrwydd ac arloesedd’, gan nodi dylai disgyblion ‘meddwl am syniadau, bod yn agored a magu hyder i archwilio syniadau a mynegi barn’ (2015, t.42). Trafoda Estyn (2019) yr effaith cadarnhaol o ddefnyddio llais y disgybl gan ddefnyddio enghraifft yng Nghanolfan Addysg Tai. Pwysleisir mai ‘llais y disgybl yw’r grym y tu ô li gynllunio cwricwlwm yr ysgol’, wrth i’r disgyblion benderfynu’r hyn y maen nhw’n dysgu. Yna, mae staff hefyd yn rhannu syniadau ac yn cydweithio er mwyn cwrdd â gofynion y disgyblion.
Enghraifft dda o gynnwys llais y disgybl o fewn ysgol yw drwy’r cyngor ysgol, sydd yn gyfredol yn ysgolion ar draws Cymru (Deddfwriaeth.gov, 2005). Er hyn, mynega Estyn (2019) bod yna heriau ‘a all rwystro cyfranogiad effeithiol gan ddisgyblion’, megis athrawon yn arwain y sesiynau ac yn rheoli’r trafodaethau; canolbwyntio ar faterion dibwys yn ystod y trafodaethau; diffyg cyllideb a hyfforddiant, a ‘dim ond nifer bach iawn o ddysgwyr sy’n cymryd rhan’ (Estyn, 2019). Modd o gynnwys mwy o ddisgyblion ym mhenderfyniadau’r cyngor ysgol yw drwy greu cynghorau gwahanol sydd yn canolbwyntio ar feysydd penodol, fel yn Ysgol Gyfun Gymraeg Bryn Tawe (Estyn, 2019). O ganlyniad i gyngor Ysgol Beca, maent wedi ‘datblygu ymdeimlad o berchenogaeth y disgyblion ar eu hysgol’ ac mae’r disgyblion yn frwdfrydig i gyfrannu at fywyd yr ysgol (Estyn, 2018).
Defnyddir ysgolion amrywiaeth o brosesau er mwyn datblygu pwynt gweithredu yn eu cynllun datblygu ysgol. Wrth werthuso CDY yr ysgol o dan sylw ac wrth gynnal trafodaethau gyda phrifathrawes yr ysgol, sylweddolir eu bod yn hunanwerthuso ar eu harfer, yn cynllunio ar gyfer effaith, yn dadansoddi data gydag asesiadau a holiaduron, ac yna’n mesur effaith trwy werthuso ar y canlyniadau. 
Noda Llywodraeth Cymru (2014, t.5) ‘yr allwedd i wella ysgolion yw llunio cynllun datblygu ysgol effeithiol, cynllun fydd yn cael ei osod yng nghyd-destun gweledigaeth hirdymor yr ysgol ac a fydd yn meddu ar y nodweddion allweddol canlynol’. Esbonia Llywodraeth Cymru (2014) bod yr holl bartneriaid a rhanddeiliaid yn cyfrannu at ddatblygu’r ysgol, gan ganolbwyntio ar y camau gweithredu i godi safonau’r ysgol, gan sicrhau bod y CDY yn ddogfen fyw sy’n cael ei weithredu’n aml. Arddangosa Llywodraeth Cymru (2014, t.7) sut i ‘godi safonau a gwella deilliannau dysgwyr’ trwy ddefnyddio ‘cylch llunio cynllun datblygu ysgol’ (gweler atodiad 2). Dengys y cylch gweithredu yma’r camau a’r mewnbynnau o gynllunio CDY, gan gychwyn trwy osod gweledigaeth ‘o’r hyn y mae’r ysgol yn anelu i’w gyflawni’ (t.7). Mae’r cam cyntaf, sef hunanwerthuso, yn ganolog wrth sicrhau llwyddiant y CDY, ac yn golygu’r ffordd y mae ysgolion yn myfyrio ar eu perfformiad er mwyn sicrhau ‘gwelliant cynaliadwy’ (t.8). Ystyrir beth sy’n mynd yn dda, beth sy’n angen gwella, a’r camau gweithredu. Dengys CDY yr ysgol o dan sylw’r modd y maen nhw’n gwerthuso ar gynnydd disgyblion yr ysgol, yn enwedig o ran maeth a lles disgyblion. Pwysleisir gwerthuso cynnydd llesiant y disgyblion trwy wneud cylchoedd maeth pob bore, ac mae gan y disgyblion bregus, neu’r disgyblion sydd angen cymorth ychwanegol, ymyrraeth wedi ei sefydlu sef ‘Clwb Cwtsh’. Yn dymor y Gwanwyn, mae’r ALENCo ac uwch dîm yr ysgol yn gwerthuso beth sy’n gweithio’n dda, a beth sydd angen gwella, gan gynnwys llais y disgybl wrth rannu eu barn a’u teimladau. Gwiria’r staff y ddarpariaeth sydd ar gael i’r disgyblion yn y ‘Clwb Cwtsh’, gan hefyd ystyried yr hyfforddiant sydd angen i’r staff, naill ai i ddatblygu eu dealltwriaeth o ba ddisgyblion a fydd yn buddio o fynychu’r ymyrraeth, neu o ran datblygu technegau ac arbenigedd newydd. Defnyddia’r ysgol y cwmni ‘Nurture UK’ er mwyn darparu hyfforddiant maeth i holl staff yr ysgol. Yna, mae’r holl wybodaeth o ran maeth a lles disgyblion yr ysgol yn cael ei bwydo i mewn i adroddiadau Boxhall, er mwyn gwerthuso cynnydd y disgyblion. O ran y disgyblion sydd ag Anghenion Dysgu Ychwanegol (ADY), ceir Cynllun Addysgu Unigol (CAU) wedi cynllunio ar eu cyfer, sydd yn cael eu gwerthuso bob hanner tymor er mwyn sicrhau eu bod yn cwrdd â’u targedau. Er bod hunanwerthuso yn agwedd effeithiol o ran gwerthuso datblygiad y blaenoriaethau o’r CDY, dywed Estyn (2020) mai hunanwerthuso yw’r agwedd gwanaf o fewn arolygiadau ysgol.
Yn ogystal, defnyddia’r ysgol llais y disgybl er mwyn hunanwerthuso effeithlonrwydd gweithrediad y CDY. Enghraifft o hyn yw drwy ddefnyddio cynghorau gwahanol yr ysgol, megis y cyngor ysgol, cyngor eco, neu ‘dewinai digidol’, er mwyn casglu barnau’r disgyblion o ran eu mwynhad o’r dysgu, i gasglu syniadau am ddysgu, megis trwy gynnwys yr awyr agored, neu o ran gweld beth mae’r disgyblion wedi deall o’r dysgu. Trafoda’r staff yr holl wybodaeth yma yng nghyfarfodydd staff un waith y mis, i ddadansoddi beth sy’n mynd yn dda, beth sydd angen gwella, a ble mae nhw o ran cwrdd â blaenoriaethau’r CDY. Cysylltir hyn gyda’r drydedd a phedwerydd cam o’r ‘Cylch llunio CDY’, sef ‘gwneud gwelliant/gweithredu’ a ‘mesur effaith’ (Llywodraeth Cymru, 2014, t.7).
Pwysleisia’r trydydd cam, sef ‘gwneud gwelliant a gweithredu’, pwysigrwydd cynnwys rhanddeiliaid, partneriaid a’r gymuned ehangach yn y CDY, er mwyn sicrhau gwelliant ac i gyflawni’r blaenoriaethau (Llywodraeth Cymru, 2014). Enghraifft o hyn yw trwy gynnwys asiantaethau allanol. Gwelir yng nghynllun datblygu’r ysgol o dan sylw eu bod yn defnyddio ‘Nurture UK’ o ran hyfforddiant maeth a lles disgyblion, Cyngor Abertawe ar gyfer hyfforddiant ‘Adfer Arferol’, Cyngor Castell-nedd Port Talbot ar gyfer hyrwyddo sgiliau iaith gyda ‘Tafod Tawe’, ac yn cydweithio gydag ERW er mwyn gwella dysgu ac addysgu. Er bod yr ysgol yn defnyddio ‘Nurture UK’ i hyfforddi staff yr ysgol, gellir cynnwys mwy o asiantaethau allanol a’r gymuned er mwyn hyrwyddo maeth a lles disgyblion ymhellach. Enghraifft dda o hyn yw gwahodd ymwelwyr i gynnal gweithdai neu drafodaethau gyda staff a disgyblion yr ysgol er mwyn hyrwyddo gwell dealltwriaeth o lesiant.
Y pedwerydd cam yw ‘adolygu effaith’, ac i wneud hyn, dylai’r CDY ‘cael eu monitro’n rheolaidd yn ystod y cylch datblygu a’u hadolygu’n ffurfiol a’u diwygio o leiaf bob blwyddyn’ (Llywodraeth Cymru, 2014, t.17). Yna, ar ôl arolygiad Estyn, dywed Llywodraeth Cymru dylai’r CDY cael ei diweddaru. Defnyddir yr ysgol o dan sylw argymhellion Estyn er mwyn cynllunio’r blaenoriaethau ar gyfer y CDY, a phwysleisia Llywodraeth Cymru (2014) mai hyn yw’r modd mwyaf effeithiol o greu targedau, sydd yn seiliedig ar arolygiadau, ar gyfer yr ysgol. Esbonia Llywodraeth Cymru mai’r ‘effaith ar ddeilliannau dysgwyr fydd yn cael ei ystyried fel y mesur o’i effeithiolrwydd yn hytrach na’r gwaith o lunio’r cynllun ei hun’ (2014, t.5). Amlyga Hughes a Potter (2002) bod newid llwyddiannus yn cymryd amser, a bod angen i athrawon dreialu technegau newydd er mwyn datblygu eu haddysgu.
Wrth werthuso datblygiad yr ysgol dra ar fy mhrofiad addysgu proffesiynol, wrth gynnal trafodaethau gyda’r pennaeth a’r uwch mentor, mae’n amlwg bod y strategaethau sydd yn eu lle i ddatblygu’r blaenoriaethau yn effeithiol. Fel y nodir uchod, mae’r ysgol wedi llwyddo i ddefnyddio llais y disgybl trwy gydol yr ysgol gyfan, a llwyddir i gwrdd â’r flaenoriaeth hon. Fel noda Pulis (Bera, 2016), mae ysgolion methu dysgu sut i wella heb holi’r disgyblion (Crane, 2001:54). Er bod llais y disgybl yn cael ei ddefnyddio ar draws yr ysgol, teimlaf fod yna cyfle i’w gynnwys yn fwy yn ystod gwersi, gan roi mwy o gyfleoedd i ddisgyblion i wneud penderfyniadau ystyrlon yn ystod gwersi. Gall hyn gwella eu hymrwymiad a chymhelliant, i ddatblygu eu cryfderau, ac i gwrdd ag anghenion dysgu pob disgybl (Parker et al, 2017). Pwysleisia Hart yn ei ddamcaniaeth o’r Ysgol o Gyfranogiad Plant yr effaith cadarnhaol o ddisgyblion yn cyfrannu yn eu dysgu. Mae’r wyth cam o’r ysgol yn datblygu yng nghyfranogiad, yn dechrau gyda’r cam o ‘driniaeth’, lle nid yw’r disgybl yn deall pwysigrwydd eu cyfranogiad, ac yna ar yr ochr arall o’r ysgol yw’r penderfyniadau wedi eu gwneud gan y disgybl gyda chymorth oedolyn (Hart, 1992). Yn yr un modd, cysyllta hyn gyda’r model ‘DMGA’, sef y cyfnodau diagnostig, mewnbwn, gweithrediad ac arolygiad. Mae’r model yma’n seiliedig ar wella ansawdd addysgu, trwy ddeall beth sydd angen gwella, gweithredu ar yr agwedd benodol, ac yna’n arolygu’r effaith (Hughes & Potter, 2002).
Wrth edrych ar y flaenoriaeth o ganolbwyntio ar les y disgybl a chefnogaeth ar gyfer disgyblion sydd ag ADY, gwelir cynnydd yn y disgyblion yma, trwy fynychu’r ‘Clwb Cwtsh’, CAU, proffiliau Boxhall, cylchoedd lles yn ddyddiol, ac ymyraethau gwahanol. Llwydda’r ysgol i hunanwerthuso cynnydd y disgyblion ADY gyda’r strategaethau hyn, a phwysleisia Estyn (2020) pwysigrwydd o’r ysgol yn gwneud hyn a chynnwys yr awdurdodau lleol. Modd arall o hyrwyddo lles disgyblion yn yr ysgol gall bod trwy gael gweithdai sydd yn hybu lles meddyliol da, megis cynnal gweithdai er mwyn i ddisgyblion deall ystyr llesiant. O ran y ddarpariaeth i ddisgyblion ADY, mae’r system cefnogi newydd yn cychwyn erbyn Mis Medi 2021 a fydd yn darparu mwy o gyfleodd i gefnogi disgyblion ADY (Llywodraeth Cymru, 2020). Rhoddir hyn mwy o gymorth i’r ysgol ac i sicrhau addysg well byth i’r disgyblion penodol yma.  
Yn ogystal, mae’r ysgol wedi bod yn gweithredu ar weithrediad y Cwricwlwm i Gymru 2022, gan fod yr addysgeg hon yn un o flaenoriaethau’r ysgol yn y CDY. Mae’r ysgol wedi trefnu cyrsiau hyfforddiant a diwrnodau HMS er mwyn datblygu dealltwriaeth yr holl staff, ond y gwendid yw diffyg ymwybyddiaeth y disgyblion o’r newidiadau sy’n agosáu. Gall yr ysgol trefnu diwrnodau i gyflwyno hyn i’r disgyblion, gan efallai cynnwys y cyngor ysgol a llais y disgybl i drefnu gweithgareddau gwahanol sy’n berthnasol i’r pedwar diben neu’r meysydd dysgu a phrofiad gwahanol, sy’n sicrhau bod y disgyblion yn ymwybodol ar effaith hyn are u dysgu.
I grynhoi, wrth gwblhau’r adolygiad llenyddiaeth yn y traethawd hwn, mae gen i ddealltwriaeth gadarn o sut mae cynllun datblygu ysgol yn cael ei defnyddio i wella ansawdd addysgu a chodi safonau yn yr ysgol, a deallaf ei bod yn ddogfen byw sydd yn cael ei adolygu’n gyson. Wrth ymchwilio ymhellach i ddefnydd llais y disgybl, deallaf sut mae cyfranogiad disgyblion medru gwella eu cymhelliad ac ymrwymiad, ac o ganlyniad, medru gwella safon eu dysgu. Bwriedir defnyddio’r holl wybodaeth a dealltwriaeth yma yn y dyfodol wrth addysgu, gan sicrhau fy mod yn gweithredu ar flaenoriaethau’r cynllun datblygu ysgol yn ddyddiol, ac yn addysgu gyda thargedau i’w cyrraedd.

